สสว. ร่วมกับ ส.อ.ท. นำเอสเอ็มอีไทยจับคู่เจรจาการค้ากับประเทศจีน อินเดีย บาห์เรน
นายวีระพงศ์ มาลัย ผู้อำนวยการสำนักงานส่งเสริมวิสาหกิจขนาดกลางและขนาดย่อม หรือ สสว. เปิดเผยว่า แม้ขณะนี้ไทยจะประสบปัญหาโควิด-19 ทำให้กำลังซื้อภายในประเทศลดลงไปมาก แต่ก็ยังเห็นกำลังซื้อในต่างประเทศกำลังฟื้นตัว โดยก่ารส่งออกของไทยขยายตัวมากในช่วง 7 เดือนที่ผ่านมา  สสว. จึงร่วมกับสภาอุตสาหกรรมแห่งประเทศไทย หรือ ส.อ.ท. นำผู้ประกอบการเอสเอ็มอีไทยออกไปเปิดตลาดการค้าในต่างประเทศ เริ่มใน 3 ประเทศสำคัญ ได้แก่ จีน อินเดีย และบาห์เรน พร้อมทั้งเชิญบริษัทผู้นำเข้ารายใหญ่ของทั้ง 3 ประเทศ ในหลากหลายกลุ่มธุรกิจเข้าร่วมการเจรจาจับคู่ธุรกิจในครั้งนี้ ผ่านระบบออนไลน์  มีผู้ประกอบการไทยเข้าร่วม 100 ราย และมีผู้ประกอบการจาก 3 ประเทศ 100 ราย สามารถเจรจาจับคู่ธุรกิจกับผู้ประกอบการไทยได้ 324 คู่ ประเทศจีน มีผู้ประกอบการไทย 30 บริษัท เจรจากับผู้ค้าประเทศจีน 15 บริษัท จับคู่เจรจาได้ 62 คู่ โดยสินค้าที่ฝ่ายจีนให้ความสนใจมากสุด ได้แก่ อาหารเกษตรแปรรูป อาทิ ผัก-ผลไม้อบแห้ง รวมถึงคุกกี้สอดไส้ผลไม้ ส่วนประเทศอินเดีย มีผู้ประกอบการไทย 40 บริษัท เจรจากับผู้ค้าประเทศอินเดีย 60 บริษัทจับคู่เจรจาได้ 168 คู่ สินค้าที่ผู้นำเข้าอินเดียให้ความสนใจ ได้แก่ อาหารแปรรูปจากพืช อาหารทานเล่นจากผักและไม้ รวมถึงของใช้ของตกแต่งภายในบ้าน ประเทศบาห์เรน มีผู้ประกอบการไทย 30 บริษัท เจรจากับผู้ค้าบาห์เรน 17 บริษัท จับคู่เจรจาได้ 96 คู่ โดยมีสินค้าที่บาห์เรนให้ความสนใจมากสุด ได้แก่ สินค้าเพื่อสุขภาพ และรองลงมาคือสินค้าเกษตรแปรรูป โดยภาพรวมแล้ว กลุ่มสินค้าที่จับคู่มากสุดได้แก่ อาหาร เครื่องสำอาง เครื่องใช้และของตกแต่งบ้าน เครื่องประดับ คาดว่าจะเกิดเม็ดเงินในการเจรจาธุรกิจเบื้องต้นกว่า 230 ล้านบาทและมั่นใจว่าจะเกิดเม็ดเงินตามมาอีกมากอย่างไรก็ตาม สสว. และ ส.อ.ท. จะเดินหน้าจัดโครงการในลักษณะนี้ร่วมกันกับประเทศอื่นๆ ซึ่งจะช่วยให้เอสเอ็มอีไทยฝ่าวิกฤตโควิด-19 ในครั้งนี้ไปได้และเกิดลูกค้าต่างชาติรายใหม่ๆ มากขึ้นในอนาคต